**Jesper Wung-Sung: De tre veninder**

Det gik ned som et isbjerg der kælvede Note, men små chokoladestykker blev bagefter flydende i overfladen som vraggods. Hun forsøgte at arbejde diskret med børsten, mens hun dækkede så godt som muligt med ryggen: Så trak hun forsigtigt ud igen. Vandet blev så blankt at hun kunne spejle sig i det. Hun så sig længe i spejlet, hoppede tyve gange op og ned, låste op, og gik ind i stuen igen.

Lige ud for hendes plads stod et nyt stort stykke, og hun var lige ved bare at sætte sig på en af de tomme pladser. Pa toppen af tinden sad et kirsebær fast i flødeskummet. Der sad hun.

- Og det går stadig godt på dit gymnasium?

- Ja.

- Det er flot. Har I mange lektier?

- Næ.

- Det er så flot! Det er det virkelig! Mormoren smilede med skeen løftet.

- Og har du fundet dig nogle veninder?

- Ja.

- Hvad er de for nogle?

- De hedder Kate, Claudia, og Naomi.

- Hvad er det for et navn?

- Hendes far er englænder og hendes mor er fra Jamaica.

- Nå sådan. Det er så flot! Hendes kinder strålede, mens hals- og hageparti arbejdede som på et dyr.

Hun stirrede ned i dugen. Jeg elsker min mormor, sagde hun til sig selv.

Jeg elsker min mormor.

Hun gik hurtigt hen ad stien, og spejdede samtidig efter et sikkert sted. Da mormoren trykkede hende ind til sig, var det lykkedes hende at beskytte siden. Hun var smart. Med sådan en superhjerne ville de kunne bruge hende hos politiet til at opspore topforbrydere. Hun ville have en mappe og et lille lækkert sæt. Eller som butiksdetektiv, hun kunne regne ud lige hvor de havde tingene. Undskyld frue, De er arresteret.

De kunne godt sidde oppe i vinduerne og holde øje med hende. Hånden lå forsigtigt i lommen, som var det en fugleunge den beskyttede. Det gjaldt om at være smart, om altid at være smartere end alle de andre.

Bag boligblokkene krydsede hun gennem parken for at komme ned mod stationen. Solen skinnede. De tre veninder gik en tur sammen i det gode vejr. Solen skinnede, og de var næsten gennemsigtige som danskvand, citronvand og cola. De gik hånd i hånd. Så var der en mand, der havde tre sønner - den ene fladere end den anden. Den yngste var så flad at han kunne slå smut over asfalten i regnvejr. Hans hjerte svulmede som et popcorn, da han så de tre veninder komme gående.

Hun fik øje på en person der sad alene i sandkassen ude midt på den store plæne. Det var et barn i en gul flyverdragt. Hun skråede over. Barnet sad og gravede med en pind i sandet, men så så op på hende.

- Jeg hedder Zara med z.

- Det gør jeg også, sagde hun og satte sig på kanten af sandkassen.

- Hedder du også Zara med z?

- Nej, med s..

Pigen havde hætten bundet stramt om det runde ansigt. Der sad stykker af grå snot om næsen.

- Hvad laver du, Zara?

Hun svarede ikke, men bøjede hovedet og stak i sandet med pinden. Pigen lignede noget der kunne lette lige pludselig, som en astronaut, og forsvinde herfra. Hun havde lyst til at tage pinden og stikke til hende, stikke hul på hende, skære i hende.

- Se her! Hun tog lagkagestykket op af lommen, foldede servietten ud, og satte det på sandkassekanten.

- Vil du gerne ha' det?

Pigen nikkede.

- Så må du først svare rigtigt på denne historie: Der var engang tre veninder. De hed Kate, Claudia, og Naomi - og de ville alle tre gerne giftes med prinsen. Den første var så tynd, at vinden spillede musik på hendes ribben. Den anden var så tynd, at man kunne se igennem hende som et blad. Den tredje var så tynd, at vandet ikke rørte hende når hun badede. Hvem tror du prinsen ville giftes med? Kate, Claudia, eller Naomi?

- Kate, svarede pigen.

- Nej. Forkert. Men du får en chance mere: Claudia eller Naomi?

- Claudia.

- Nej, også forkert. Men du får en sidste chance ...

- Nao ...

- Naomi? Ja. Nej, det var også forkert. Desværre, sagde hun og fejede lagkagen ned i sandkassen med hånden.

Stykket var næsten helt dækket af sand. Det så ud som om pigen skulle til at græde.

- Nej, vent lidt, sagde hun. Vil du høre en historie til? Det var tre veninder, der var ude og gå en tur i en stor sort skov. Så blev de pludselig taget til fange af en ond heks. Heksen gemte dem i et stort bur, der lå ved siden af hendes hus. Når hun blev sulten, gik hun ud for at mærke om de var blevet tykke nok. Hun mærkede på armene, og på benene, og maven, og halsen.

Men de tre veninder var stadig lige tynde, og til sidst slap de fri - men alle andre blev spist. Alle de tykke børn blev spist af heksen!

Hun pegede på hende.

- Du blev spist!

Hun så på hende med store øjne. Men hun græd ikke.

Jesper Wung-Sung: De tre veninder. I: Jesper Wung-Sung: Og havet klapper. Samleren, 2000.

**Spørgsmål: De tre veninder**

1. Giv en personkarakteristik af Sara. Karakteristikken skal bl.a. belyse, hvordan Saras forhold er til andre.
2. Gør rede for fortælleforhold og brugen af intertekstualitet. Hvordan indvirker disse forhold på vores opfattelse af Sara?
3. Lav en fortolkning af novellen, og perspektivér til opfattelsen af krop og sundhed i samtiden.